Eindstryd All Blacks s’n (skeidsregter buite rekening gelaat) | Maroela Media
Eindstryd All Blacks s’n (skeidsregter buite rekening gelaat)
Die internasionale rugbykalender is besig om uit te loop en die grootse rugbyskouspel staan voor die eindstryd.
Met die hulp van Bryce Lawrence is die Wallabies toe deur na die semi-finaal waar presies gebeur wat elke rugbykenner voorspel het. Kry ŉ skeidsregter wat die reëls toepas en Pocock se effektiwiteit word met die helfte verminder omdat hy nou binne die reëls moet speel. Die Wallabies se 80 minute van verdediging verlede week teen die Bokke het toe inderwaarheid sy tol geëis en hulle kon nie naastenby dieselfde vertoning op verdediging as verlede week bied nie. As Piri Wheepo sy skopskoene aangehad het, was die wedstryd in die eerste helfte al buite die Wallabies se bereik.
Wat die ander halfeindstryd betref het Alain Rolland gesorg dat die wedstryd as skouspel in die 18de minuut beëindig is toe Warburton, vuurvreter flank van die Drake, met ŉ rooikaart van die veld gestuur is. Die kykweer het gewys dat hy die speler nie in die grond geboor het nie, maar laat los het. Dit bly egter ŉ gevaarlike duikslag, maar ŉ geelkaart sou ŉ beter straf gewees het en dan was die Franse nie in die eindstryd nie.
Dat die Franse met 9-8 kon wen teen sleg 14 man wys dat daar nie hoop is dat hulle volgende week die All Blacks in die eindstryd kan klop nie. Ek het van die begin af gesê dat die Franse die verrassingspakkie gaan wees, maar met die gehalte van die spel soos teen Wallis tentoongestel sien ek swarigheid vir die Hane in die eindstryd.
Die druk is nou vierkantig op die All Blacks se skouers want die Franse het telkens in die verlede bewys dat hy die Silwer Varing kan breek. Op die huidige spelpeil is ek egter seker dat die All Blacks gemaklik koning sal kraai. Vier en twintig jaar is ŉ lang tyd om die Wêreldbeker vir die tweede keer omhoog te hou en ek gun hulle die vreugde. (Indien die All Blacks wen dan het die Suidelike halfrond se spanne elk die beker reeds twee keer verower, met net die Engelse as Noordelike halfrondspan wat dit in 2003 verower het.)
Of die eindstryd as skouspel onthou sal word, sal afhang van wie die skeidsregter is. Baie sal nog gesê word oor die gehalte van sommige van die skeidsregters wat beslis ŉ rol gespeel het in wie sal deurgaan na die volgende rondte en wie nie.
Paddy O’Brien wonder seker wat om te doen om die kontroversie rondom die skeidsregters te minimaliseer. Gelukkig het Craig Joubert gisteroggend getoon wat ŉ goeie skeidsregter kan vermag. Blaas binne die reëls en wees konsekwent en almal geniet die wedstryd.
Wat die Curriebeker betref is dit nou ook in die maak- of breekfase. Die Leeus is wel bo-aan die punteleër, maar of hulle die wedstrydtemperament het om te wen as dit saakmaak moet maar wag om gesien te word. My voorspelling is dat die eindstryd tussen die Sharks en die WP sal wees.
Die Grondwet en ‘n modus vivendi oor haatspraak